are efecte care sunt durabile.

Cu toate acestea, trebuie remarcat faptul că această evaluare a fost efectuată la mai puțin de 18 luni de la aplicarea directivei de către majoritatea statelor membre, aceasta fiind o perioadă de timp insuficientă pentru a avea la dispoziție destule date și alte dovezi în scopul de a realiza o evaluare completă și corectă a impactului directivei. În același timp, datele și dovezile disponibile pot oferi deja o serie de indicatori inițiali utili privind aspecte referitoare la aplicarea și impactul directivei.

2.Context

Directiva 2011/82/UEa schimbului transfrontalier a fost adoptată în baza articolului 87 alineatul (2) din TFUE, și anume temeiul juridic al cooperării polițienești care a permis Regatului Unit, Danemarcei și Irlandei să nu aplice directiva. Hotărârea Curții de Justiție a Uniunii Europene din 6 mai 2014 în cauza C43/12 a anulat Directiva 2011/82/UE pe motiv că nu era validă adoptarea acesteia în baza temeiului juridic al cooperării polițienești, iar directiva ar fi trebuit să fie adoptată în baza temeiului juridic privind transporturile, conform propunerii inițiale a Comisiei [articolul 71 alineatul (1) litera (c) din Tratatul de instituire a Comunității Europene, în prezent articolul 91 din Tratatul privind funcționarea Uniunii Europene]. Hotărârea menționată a menținut efectele Directivei 2011/82/UE pentru o perioadă de timp care nu depășește 12 luni de la data pronunțării hotărârii. Noua Directivă 2015/413/UE a fost adoptată în martie 2015 în baza temeiului juridic modificat, fără modificări de fond ale directivei anulate și adresându-se tuturor statelor membre.

Directiva CBE urmărește să asigure un nivel ridicat de protecție pentru toți utilizatorii drumurilor, facilitând schimbul transfrontalier de informații privind încălcările normelor de circulație care afectează siguranța rutieră și, prin urmare, aplicarea sancțiunilor, atunci când încălcările respective sunt săvârșite cu un vehicul înmatriculat în alt stat membru decât statul membru în care s-a săvârșit încălcarea.

Directiva CBE prevede utilizarea unui sistem electronic de informații care permite statelor membre ale UE să efectueze căutări automate cu privire la datele privind înmatricularea vehiculului în scopul de a identifica proprietarul/posesorul vehiculului cu care s-a săvârșit o încălcare a normelor de circulație. Ea solicită fiecărui stat membru să desemneze un punct național de contact responsabil de acordarea accesului punctelor naționale de contact ale altor state membre pentru efectuarea de căutări în sistemul de informații utilizând numărul de înmatriculare complet al vehiculului în cauză (articolul 4). Toate datele cu caracter personal trebuie prelucrate în conformitate cu Directiva 95/46/CE privind protecția persoanelor fizice în ceea ce privește prelucrarea datelor cu caracter personal și libera circulație a acestor date (articolul 7) .

După identificarea proprietarului/posesorului vehiculului sau a persoanei suspectate de săvârșirea unei încălcări a normelor de circulație care afectează siguranța rutieră, statul membru în care a fost săvârșită încălcarea decide dacă va iniția proceduri ulterioare. Directiva CBE specifică modalitatea prin care se comunică persoanei în cauză încălcarea săvârșită și oferă un model (fără caracter obligatoriu) pentru scrisoarea care urmează a fi transmisă. Scrisoarea de informare ar trebui redactată în limba documentului de înmatriculare a vehiculului sau într-una din limbile oficiale ale statului membru în care este înmatriculat vehiculul.

Procedura pentru aplicarea transfrontalieră a sancțiunilor pentru încălcările normelor de circulație constă în următoarele etape principale:

1)Se constată încălcarea. 2)Se stabilesc elementele încălcării. 3)Sunt identificați proprietarul, deținătorul sau conducătorul vehiculului. 4)Sunt obținute dovezi. 5)În cazul în care statul membru în care a fost săvârșită încălcarea decide să inițieze proceduri ulterioare, poliția sau altă autoritate relevantă transmite înștiințarea de plată a unei amenzi/scrisoarea de informare presupusului contravenient. 6)Presupusul contravenient plătește amenda (sau se identifică adevăratul contravenient și se repetă etapa 5, sau se formulează o contestație). 7)În cazul în care nu se plătește amenda și atunci când statul membru în care a fost săvârșită încălcarea decide să inițieze proceduri ulterioare, instanțele administrative sau penale ale statului membru emit o decizie finală. 8)Statul membru în care este transmisă decizia recunoaște (eventual) decizia și aplică sancțiunea.

Directiva CBE joacă un rol vital numai în etapele trei și cinci. Cazurile în care contravenientul refuză să plătească o sancțiune financiară pot intra în domeniul de aplicare al Deciziei-cadru 2005/214/JAI a Consiliului privind aplicarea principiului recunoașterii reciproce a sancțiunilor financiare .

3.Posibila extindere a domeniului de aplicare a Directivei CBE

Domeniul de aplicare al Directivei CBE poate fi considerat adecvat, întrucât acesta include cele mai importante opt încălcări ale normelor de circulație care afectează siguranța rutieră. Încălcări precum excesul de viteză, nefolosirea centurii de siguranță, conducerea sub influența alcoolului și utilizarea mijloacelor de comunicare în timpul conducerii (distragerea atenției) reprezintă o amenințare majoră pentru siguranța rutieră și sunt adesea săvârșite de conducători auto nerezidenți. Necesitatea acestui sistem electronic de schimb de informații este mai puțin pronunțată în cazul în care vehiculul trebuie să fie oprit pentru ca infracțiunea să fie identificată, deoarece autorul infracțiunii este identificat la fața locului . Acest lucru este valabil pentru conducerea sub influența alcoolului și conducerea sub influența drogurilor, cazuri în care conducătorul trebuie să fie supus unui test de depistare a alcoolemiei sau a drogurilor. Cu toate acestea, menținerea conducerii în stare de ebrietate și a conducerii sub influența drogurilor în domeniul de aplicare al directivei este considerată corespunzătoare, ținând cont de obiectivul specific de a sensibiliza cetățenii cu privire la aplicabilitatea normelor de trafic rutier și a sancțiunilor în statele membre.

Anumite părți interesate, inclusiv autoritățile statelor membre, ar considera binevenită includerea altor încălcări în domeniul de aplicare al Directivei CBE. Acestea includ: nemenținerea unei distanțe suficiente față de vehiculul din față; depășirea periculoasă; parcarea ilegală sau periculoasă (care, teoretic, ar putea fi constatată în mod automat, însă acest lucru nu se aplică în multe state membre); și încălcările privind plata taxelor, care ar facilita aplicarea transfrontalieră a sancțiunilor pentru neplata unei taxe, în special în locurile unde sunt amplasate sisteme de taxare cu tehnologie pe bază de microunde sau prin satelit pentru fluidizarea traficului .